For to år siden forudsagde chefstrategen Domenick Beskos, at Novo Nordisk-aktien skulle falde drastisk. Nu er det sket, og der er stadig dystre tider.

Siden nytår er den ellers så folkekære aktie i Novo Nordisk faldet med 40 procent, og bunden er slet ikke nået, mener Domenick Beskos, der er chefstrateg i Momentum Markets.

For to år siden udtalte han til Dagbladet Børsen, at Novo-aktien var overvurderet, og at et prispres ville dukke op.

Og dét er netop, hvad der er sket for Novo Nordisk, der har oplevet stor konkurrence på markedet i USA, hvor priserne på Novos insulin er blevet presset ned.

Domenick Beskos forklarer, at der generelt har været en mistro til hans spådom om den store aktienedtur i Novo Nordisk.

- Det er på tide, at det er gået op for markedet, hvad realiteten er i USA. Det er ikke noget, de er sket de sidste tre måneder - det har været realiteten det sidste halvandet år, siger han til TV 2 Business.

Se hele interviewet med Domenick Beskos og hør, hvilke aktier han ville satse på lige nu og her, på TV 2 Business her:

Væksten er ikke intakt

I fredags kom Novo Nordisk med kvartalsregnskab, hvor man måtte halvere forventningerne til hele året. Det fik investorerne til at sende aktien ned med hele 15 procent.

I dag ligger Novo-aktien på 240 kroner per aktie, mens samme tal var 400 kroner den 1. januar i år.

Markedet er blevet sovset ind i positive historier om Novo Domenick Beskos

Og netop de 240 kroner for aktien, var lige præcis det, som Domenick Beskos havde forudset.

- Markedet er blevet sovset ind i positive historier om Novo, men ikke rigtig konkret om, hvad det er, der er foregået. Der hvor Novo-ledelsen også har sovet lidt, har været der, hvor de har insisteret på, at væksten var intakt, forklarer han.

Kursfald i sigte

Og der er flere dårlige nyheder på vej for Novo-investorerne.

Domenick Beskos tror, at aktien vil falde yderligere til en kurs omkring 150-180 kroner inden for nogle år.

- Novo Nordisk taler om prisnedsættelser på mellem 3-6 procent, og det er helt urealistisk. Jeg tror, vi skal snakke om 15-20 procent over de næste år på diabetes-markedet, forklarer han.

I løbet af det sidste stykke tid har en stribe af de finanshuse, der vurderer Novo-aktien, også sænket deres mål for aktien. For eksempel har Jyske Bank sænket kursmålet fra 350 til 255.

Fyringsedler delt ud

Derudover skal man kigge langt, hvis man håber på grønne tal fra Novo Nordisk, mener han.

- Det er helt urealistisk at tale om vækst. Jeg tror, Novo Nordisk kommer til at nedjustere igen. Og jeg tror, at det vil ske ved første kvartalsregnskab næste år, siger Domenick Beskos, der hver fredag sidder med i panelet hos "Millionærklubben" på TV 2 Business og TV 2 News.

Se Domenick Beskos i Millionærklubben her:

I dag har Novo desuden uddelt de første fyringssedler i den varslede fyringsrunde, hvor 470 danske medarbejdere skal opsiges.

Novo-aktien har ikke været i så lav en kurs som nu siden foråret 2014.